KIRJALLINEN KYSYMYS E-1452/01 esittäjä(t): Alexandros Alavanos (GUE/NGL) komissiolle. Työvoimaa vuokraavat yritykset.



Virallinen lehti nro 350 E , 11/12/2001 s. 0158 - 0159



KIRJALLINEN KYSYMYS E-1452/01 esittäjä(t): Alexandros Alavanos (GUE/NGL) komissiolle (17. toukokuuta 2001) Aihe: Työvoimaa vuokraavat yritykset Kreikan työntekijöiden keskusliiton esittämien syytösten mukaan työvoimaa vuokraavien toimistojen määrä on viime aikoina moninkertaistunut Kreikassa. Nämä yritykset toimivat välikätenä muiden yritysten ja työntekijöiden välillä. Yritys ottaa palvelukseensa työntekijän lopullisen toimeksiantajan laskuun, ja työntekijä työskentelee toimeksiantajan tiloissa. Toisin sanoen yrityksille lainataan tai vuokrataan työntekijöitä yleensä myöntämättä heille sosiaaliturvaa, laillisia korvauksia ja ammatillisia oikeuksia, joista yrityksen muut työntekijät nauttivat. Kun otetaan huomioon, että edellä mainitun kaltaisissa työsuhteissa työntekijöiden tulotasoon kohdistuu jatkuva paine ja ammatilliset oikeudet ovat rajalliset, katsooko komissio, että olisi tarpeen laatia yhteisön sääntelyä työntekijöiden suojelemiseksi vastaavilta käytänteiltä? Esiintyykö tätä ilmiötä komission tietojen mukaan myös muissa jäsenvaltioissa? Anna Diamantopouloun komission puolesta antama vastaus (18. heinäkuuta 2001) Komissio teki jo vuonna 1982 ehdotuksen direktiiviksi säätelemään Euroopassa nopeasti yleistyviä tilapäisiä työsuhteita. Ehdotusta, jota muutettiin vuonna 1984(1), ei ole koskaan hyväksytty. Vaikka vuonna 1991 annettiin tilapäisessä työsuhteessa olevien työntekijöiden työterveyttä ja -turvallisuutta koskeva direktiivi(2), kahta muuta epätyypillisiä työsuhteita koskevaa (osa-aikatyön ja määräaikaiset työsuhteet kattavaa) yleisluontoista ehdotusta ei saatu läpi. Tämän epäonnistumisen seurauksena vuonna 1995 käynnistettiin työmarkkinaosapuolten kuulemisia Euroopan tasolla joustavasta työajasta sekä työturvallisuudesta. Osapuolet suostuivat keskusteluun, mutta ryhmittelivät eri aiheet, mikä johti puitesopimukseen, joka toteutettiin antamalla osa-aikatyötä koskeva direktiivi vuonna 1997(3) sekä määräaikaista työtä koskeva direktiivi vuonna 1999(4). Toukokuussa 2000 työmarkkinaosapuolet päättivät aloittaa neuvottelut tilapäisistä työsuhteista. Vuoden kuluttua, 21. toukokuuta 2001, ne joutuivat valitettavasti toteamaan olevansa kyvyttömiä pääsemään sopimukseen. EY:n perustamissopimuksen 138 artiklan (entisen 118 a artiklan) mukaisesti komissio voisi käyttää aloitevaltaansa ja tehdä lähikuukausina parlamentille ja neuvostolle ehdotuksen tilapäisessä työsuhteessa olevien työntekijöiden työoloja koskevaksi direktiiviksi. (1) Amended proposal for a Council directive concerning the supply of workers by temporary employment businesses and fixed-duration contracts of employment (suomenkielistä toisintoa ei ole saatavissa), EYVL C 133, 21.5.1984. (2) Neuvoston direktiivi 91/383/ETY, annettu 25 päivänä kesäkuuta 1991, määräaikaisessa tai tilapäisessä työsuhteessa olevien työntekijöiden työturvallisuuden ja -terveyden parantamisen edistämistä koskevien toimenpiteiden täydentämisestä, EYVL L 206, 29.7.1991. (3) Neuvoston direktiivi 97/81/EY, annettu 15 päivänä joulukuuta 1997, Euroopan teollisuuden ja työnantajain keskusjärjestön (UNICE), julkisten yritysten Euroopan keskuksen (CEEP) ja Euroopan ammatillisen yhteisjärjestön (EAY) tekemästä osa-aikatyötä koskevasta puitesopimuksesta Liite: Osa-aikatyötä koskeva puitesopimus, EYVL L 14, 20.1.1998. (4) Neuvoston direktiivi 1999/70/EY, annettu 28 päivänä kesäkuuta 1999, Euroopan ammatillisen yhteisjärjestön (EAY), Euroopan teollisuuden ja työnantajain keskusjärjestön (UNICE) ja Julkisten yritysten Euroopan keskuksen (CEEP) tekemästä määräaikaista työtä koskevasta puitesopimuksesta, EYVL L 175, 10.7.1999.